വ്യവസായ സൌഹൃദ രാജ്യങ്ങളുടെ വേൾഡ് ബാങ്ക് റാങ്കിങ്ങിൽ ഇന്ത്യ 30 സ്ഥാനങ്ങൾ മെച്ചപ്പെടുത്തി 100 ൽ എത്തി . ആകെ 190 രാജ്യങ്ങളാണ് ഈ പട്ടികയിലുള്ളത് . ഇന്നാണ് ലോക ബാങ്ക് പട്ടിക പുറത്തുവന്നത് . ഇന്ത്യ വ്യാവസായിക സൌഹൃദ രാജ്യമായെന്നും ലോക ബാങ്ക് കണക്കുകളിൽ കുതിച്ച് ചാട്ടമാണുണ്ടായതെന്നും കേന്ദ്ര ധനകാര്യ മന്ത്രി അരുൺ ജെയ്റ്റ്ലി പറഞ്ഞു . 2014ൽ 142 - ാം സ്ഥാനത്തായിരുന്നു ഇന്ത്യയുടെ സ്ഥാനം . കഴിഞ്ഞ വർഷം ഇത് 130 ആയി മാറി . ഈ വർഷം 30 സ്ഥാനങ്ങൾ കൂടി മെച്ചപ്പെടുത്തി 100 - ാം സ്ഥാനത്തെത്തി . ഈവർഷം ഏറ്റവും കൂടുതൽ പ്രവർത്തന മികവു കാട്ടിയ രാജ്യങ്ങളുടെ പട്ടികയിൽ ആദ്യപത്തിലും ഇന്ത്യ സ്ഥാനം നേടിയിട്ടുണ്ട് . അടിസ്ഥാന മാറ്റങ്ങൾ വരുത്തിയ ഏകരാജ്യവും ഇന്ത്യയാണ് . 2003 മുതൽ നിർദേശിക്കപ്പെട്ടിരുന്ന 37 സാമ്പത്തിക പരിഷ്കാരങ്ങളിൽ പകുതിയോളം ഇന്ത്യ നടപ്പാക്കിയിട്ടുണ്ട് . ഇതിന്റെ പ്രതിഫലനമാണ് നേട്ടത്തിനു പിന്നിലെന്നും ലോകബാങ്കിന്റെ റിപ്പോർട്ടിൽ ചൂണ്ടിക്കാണിക്കപ്പെടുന്നു .